

|  |
| --- |
| **คำถามที่พบบ่อยในการสมัครขอรับทุนสนับสนุนโดยตรง**  **สถานเอกอัครราชทูตออสเตรเลียประจำประเทศไทย** |

|  |
| --- |
| **1. โครงการทุนสนับสนุนคืออะไร?** |

โครงการทุนสนับสนุนโดยตรง (DAP - Direct Aid Program) เป็นโครงการทุนสนับสนุนขนาดเล็ก ซึ่งเป็นงบประมาณจัดสรรตามนโยบายโครงการช่วยเหลือของรัฐบาลออสเตรเลีย และได้รับการบริหารจัดการโดยกระทรวงการต่างประเทศและการค้า โครงการทุนสนับสนุนโดยตรงนี้มุ่งส่งเสริมโครงการด้านการพัฒนาให้แก่ประเทศต่างๆที่อยู่ในเกณฑ์ประเทศผู้มีสิทธ์ได้รับความช่วยเหลือเพื่อการพัฒนาอย่างเป็นทางการ (ODA - Official Development Assistance) ซึ่งมีโครงการที่มุ่งเน้นถึงผลลัพธ์ที่มีความชัดเจนและเป็นรูปธรรมเป็นสำคัญ

|  |
| --- |
| **2. ใครบ้างที่สามารถสมัครได้?** |

ทุนสนับสนุนนี้เน้นให้ความช่วยเหลือแก่กลุ่มบุคคล องค์กร หรือชุมชน ที่มุ่งทำกิจกรรมเกี่ยวกับการพัฒนาต่างๆ ในประเทศไทย โดยไม่แสวงหาผลกำไร ผู้สมัครขอรับทุนจะต้องไม่เป็นองค์กรที่ดำเนินงานในเชิงพาณิชย์

|  |
| --- |
| **3. โครงการด้านใดบ้างที่ได้รับการสนับสนุน?** |

เกณฑ์การพิจารณาให้ทุนสนับสนุนโดยตรงแก่โครงการต่างๆในประเทศไทย มีหลักชี้นำดังนี้ คือ โครงการที่นำเสนอ ควรเป็นโครงการที่สามารถส่งผลอย่างเป็นรูปธรรมในด้านมนุษยธรรม หรือ ด้านการพัฒนา และ/หรือ เป็นโครงการที่มีส่วนในการช่วยสร้างเสริมศักยภาพแก่ผู้ที่ได้รับประโยชน์ ซึ่งมีความสอดคล้องและเหมาะสมตามเกณฑ์ภาคส่วนของผู้มีสิทธ์ได้รับความช่วยเหลือเพื่อการพัฒนาอย่างเป็นทางการ

ทุนสนับสนุนโดยตรงยินดีรับใบสมัครโครงการต่างๆ ในประเทศไทย โดยเฉพาะอย่างยิ่งโครงการจากชุมชนในพื้นที่ลุ่มแม่น้ำโขง และผู้ด้อยโอกาสในพื้นที่ห่างไกลทั่วประเทศไทย

ทุนสนับสนุนโดยตรงสำหรับประเทศไทยในปี 2562- 2563 จะเน้นให้ความสำคัญแก่โครงการในด้านต่างๆดังนี้:

1. การพัฒนาด้านสาธารณสุข (เช่น คลีนิคสาธารณะสุขเคลื่อนที่สำหรับพื้นที่ห่างไกล)
2. การสนับสนุนโรงเรียน/การศึกษา (เช่น สนับสนุนหนังสือเพิ่มเติมสำหรับห้องสมุดโรงเรียน)
3. การพัฒนาโครงสร้างพื้นฐานระดับเล็ก (เช่น ก่อสร้างฝายทดน้ำเพื่อเพิ่มปริมาณน้ำสะอาดที่ดื่มได้แก่หมู่บ้านในชนบท)
4. การส่งเสริมความเสมอภาคระหว่างเพศ และการพัฒนาบทบาทสตรี (เช่น ปรับปรุงห้องเรียน และสร้างห้องน้ำสำหรับสตรีในโรงเรียน)
5. การส่งเสริมให้ผู้ทุพพลภาพสามารถเข้าถึงโอกาสต่างๆอย่างเท่าเทียม (เช่น ก่อสร้างทางเดินรถเข็นคนพิการแก่โรงเรียนในชนบท)
6. การส่งเสริมการเติบโตทางเศรษฐกิจด้วยความเสมอภาคและเป็นมิตรต่อสิ่งแวดล้อม รวมถึงการเสริมสร้างศักยภาพแก่สถาบัน และส่งเสริมการพัฒนาในชนบท
7. การรักษาสิ่งแวดล้อม (เช่นการเปลี่ยนขยะอินทรีย์เป็นพลังงานทดแทน)
8. การเสริมสร้างศักยภาพในด้านการปกครอง การกระจายอำนาจ และสิทธิมนุษยชน (เช่น การจัดสัมมนาแนะแนวสิทธิในระบบกฏหมายภายในประเทศ)

สำหรับโครงการในด้านอื่น ๆ นอกเหนือจากที่กล่าวมาข้างต้นสามารถมีสิทธ์สมัครขอรับทุนได้เช่นกัน โดยคณะกรรมการอาจจะพิจารณาในลำดับรองลงมา

โครงการจะต้องเสร็จสิ้นภายในพฤษภาคม 2563 โครงการสามารถขยายเวลาได้ถ้าโครงการของท่านแสดงให้เห็นถึงเหตุผลและความจำเป็น และได้รับการอนุมัติจากคณะกรรมการ

โครงการที่ได้รับคัดเลือกจะได้รับทุนสนับสนุนในวงเงินประมาณ 100,000 บาท ถึง 500,000 บาท

|  |
| --- |
| **4. โครงการใดบ้างที่ได้รับการสนับสนุน?** |

โครงการที่จะได้รับทุนสนับสนุนต้องมีคุณสมบัติดังต่อไปนี้:

1. มีคุณสมบัติเป็นผู้มีสิทธ์ได้รับความช่วยเหลือเพื่อการพัฒนาอย่างเป็นทางการ (ODA - Official Development Assistance) และไม่ใช่เชิงพาณิชย์
2. แสดงให้เห็นถึงผลสำเร็จอย่างเป็นรูปธรรมในด้านมนุษยธรรม หรือ ด้านการพัฒนา และ/หรือ เป็นโครงการที่มีส่วนในการช่วยเสริมสร้างศักยภาพแก่ผู้ที่ได้รับประโยชน์ในภาคส่วนที่เกี่ยวข้อง
3. แสดงให้เห็นถึงผลลัพธ์ที่ยั่งยืน ซึ่งรวมถึงความสามารถในการดำเนินการโดยไม่จำเป็นต้องพึ่งเงินทุนเพิ่มเติมจากทุนสนับสนุนโดยตรงเมื่อสิ้นสุดโครงการ
4. สามารถแสดงให้เห็นถึงการมีส่วนร่วมและความมุ่งมั่นของคนในชุมชน
5. สามารถดำเนินโครงการได้ภายในกรอบระยะเวลาที่กำหนด
6. การจำกัดค่าใช้จ่ายของพนักงานและการบริหารที่เหมาะสม
7. สามารถดำเนินโครงการโดยปฏิบัติตามข้อกำหนดเรื่องความรับผิดชอบต่างๆ และเรื่องการตรวจสอบ ซึ่งรวมถึงการนำส่งรายงานผลการดำเนินการและการแสดงการใช้จ่ายของโครงการ
8. สามารถดำเนินการและสามารถแสดงให้เห็นถึงศักยภาพในด้านการคุ้มครองเด็กและเยาวชน, การควบคุมการฉ้อโกง, การรักษาสิ่งแวดล้อม และสุขอนามัยในสถานที่ทำงานและมาตรการด้านความปลอดภัยอย่างเหมาะสม
9. ไม่ให้การสนับสนุนทั้งทางตรงและทางอ้อมแก่กลุ่มก่อการร้าย หรือองค์กรที่ถูกคว่ำบาตร
10. สามารถนำเสนอเนื้อหาความช่วยเหลือที่ได้รับจากออสเตรเลียสู่สาธารณะในระดับที่เหมาะสม

|  |
| --- |
| **5. โครงการใดบ้างที่จะไม่ได้รับการสนับสนุน?** |

โครงการทุนสนับสนุนโดยตรงจะไม่พิจารณาโครงการดังต่อไปนี้

1. มีค่าใช้จ่ายที่เกิดขึ้นประจำ ค่าใช้จ่ายในการดำเนินการทั่วไป เช่นเงินเดือนพนักงาน ค่าเช่าสำนักงานและค่าสาธารณูปโภค ค่าอะไหล่ ค่าบำรุงรักษาและซ่อมแซม ค่าวัสดุ อุปกรณ์สำนักงาน
2. การจ่ายเงินเดือน หรือค่าทำเนียมที่ปรึกษา ที่เป็นค่าใช้จ่ายหลักของโครงการ
3. โครงการใดๆก็ตามที่ใช้แร่ใยหินในการก่อสร้าง
4. โครงการช่วยเหลือด้านการเงินหรือโครงการสินเชื่อที่มีผลประโยชน์กลับคืนเป็นตัวเงิน
5. การทำวิจัย
6. การลงทุนทำธุรกิจเชิงพาณิชย์ (ยกเว้นที่แสดงให้เห็นถึงการมีผลตอบแทนคืนกลับมายังชุมชนทั้งหมด หรือนำไปใช้เป็นเงินทุนในโครงการชุมชน)

|  |
| --- |
| **6. การสมัครขอรับทุน** |

สมัครทางระบบSmarty Grants ออนไลน์ได้ที่

ภาษาไทย: <https://dap.smartygrants.com.au/BangkokDirectAidProgramTHAI2019-2020>

ภาษาอังกฤษ: <https://dap.smartygrants.com.au/BangkokDirectAidProgram2019-2020>

ปิดรับสมัคร **ภายในวันศุกร์ที่ 27 กันยายน 2562**

ข้อเสนอโครงการเพื่อขอรับทุนจะต้องระบุรายละเอียดของโครงการ เช่นขอบเขตของการดำเนินการ ผู้ที่จะได้รับประโยชน์ รายละเอียดของกิจกรรม ค่าใช้จ่ายโดยประมาณ กรอบระยะเวลาตามความเป็นจริง และผลที่คาดว่าจะได้รับอย่างชัดเจน โปรดตรวจสอบให้แน่ใจว่าท่านได้ตอบคำถามทั้งหมดที่เกี่ยวกับข้อเสนอโครงการ

หากโครงการที่ท่านนำเสนอได้มีการยื่นขอรับทุนจากแหล่งอื่นหรือมีการดำเนินการร่วมกับกิจกรรมใด ๆ ที่ได้รับเงินทุนจากแหล่งอื่น จะต้องระบุไว้อย่างชัดเจนในใบสมัครด้วย

|  |
| --- |
| **7. ขั้นตอนการคัดเลือก** |

คณะกรรมการทุนสนับสนุนโดยตรงจะทำการคัดเลือกใบสมัครตามที่สมัครทางระบบออนไลน์

ในการประเมินใบสมัคร คณะกรรมทุนสนับสนุนโดยตรงจะพิจารณาว่าโครงการมีความเหมาะสมในประเด็นดังต่อไปนี้หรือไม่

* มีคุณสมบัติตามเกณฑ์ผู้มีสิทธ์รับทุนสนับสนุนโดยตรง (ตามที่ระบุในหัวข้อที่ 4)
* มีคุณสมบัติตามเกณฑ์ลำดับความสำคัญ (ตามที่ระบุในหัวข้อที่ 3)
* ชุมชนมีส่วนร่วมและแสดงถึงความต้องการที่ชัดเจน
* สามารถดำเนินโครงการให้สำเร็จ รวมถึงการรายงานค่าใช้จ่าย และรายงานผลการดำเนินการภายในกรอบระยะเวลาที่กำหนดไว้
* ผู้สมัครมีความเข้าใจถึงความเสี่ยงที่อาจเกิดขึ้นได้ และมียุทธศาสตร์ที่แข็งแกร่งในการจัดการความเสี่ยง

ทั้งนี้ผู้สมัครจะต้องแสดงบุคคลอ้างอิงเป็นลายลักษณ์อักษรอย่างน้อยสองท่าน บุคคลอ้างอิงควรเป็นบุคคลภายนอกที่น่าเชื่อถือที่คุ้นเคยกับองค์กรผู้สมัคร บุคคลอ้างอิงอาจได้รับการติดต่อเพื่อสอบถามในการขอรับทุนสนับสนุนของผู้สมัคร

คณะกรรมการฯ จะแจ้งให้ผู้สมัครทุกท่านทราบเป็นลายลักษณ์อักษรถึงผลการพิจารณาหลังจากการคัดเลือกเสร็จสิ้น ผู้ที่ไม่ได้รับการคัดเลือกขอรับทราบรายละเอียดผลการพิจารณาจากคณะกรรมการได้อีเมล์ dap.bangkok@dfat.gov.au

|  |
| --- |
| **8. ความรับผิดชอบในการใช้จ่ายเงินทุน** |

ผู้รับทุนยอมรับข้อกำหนดและเงื่อนไขข้อตกลง ซึ่งข้อตกลงดังกล่าวจะระบุหน้าที่ความรับผิดชอบของผู้สมัคร ในกรณีที่ผู้รับทุนสนับสนุนไม่สามารถปฏิบัติตามข้อตกลง และเงื่อนไขที่กำหนดไว้ได้ ผู้รับทุนอาจต้องชำระเงินทุนคืนให้แก่สถานทูตฯ

ผู้ที่ได้รับทุนสนับสนุนจะต้องทำรายงานของโครงการอย่างถูกต้อง ซึ่งรวมถึงการทำรายงานผลการดำเนินโครงการ (Acquittal Report) เมื่อสิ้นสุดโครงการ สำหรับโครงการที่ได้รับอนุมัติให้มีระยะเวลาดำเนินโครงการมากกว่าหนึ่งปีจะต้องส่งรายงานความคืบหน้าของโครงการ(Interim Report)ด้วย การรายงานผลการดำเนินโครงการจะต้องส่งทางระบบออนไลน์ซึ่งระบบSmartyGrantsจะส่งแบบฟอร์มไปยังอีเมล์ที่ผู้สมัครระบุไว้ และจะต้องส่งรายงานหลักฐานการใช้จ่ายเงินทุนซึ่งควรประกอบด้วยหลักฐานตามจริงซึ่งสอดคล้องกับการดำเนินโครงการอย่างเป็นรูปธรรม เช่นเดียวกับหลักฐานสำคัญต่างๆในการใช้จ่ายเงิน

|  |
| --- |
| **9. ติดต่อสอบถาม** |

สถานทูตออสเตรเลียประจำประเทศไทย

โทร.02 344 6362 และ 02 344 6465 สำหรับข้อมูลภาษาไทย

หรือ โทร. 02 344 6371 สำหรับข้อมูลภาษาอังกฤษ

อีเมล์ [dap.bangkok@dfat.gov.au](mailto:dap.bangkok@dfat.gov.au)